《羁旅行》
明代·江源

十年作客不停足，前日荆扬又川蜀。晓行面垢当北风，无酒可沽忍空腹。

阿奴炊黍官路边，风餐露饮谁将怜。暝投村店借一宿，主人索我屋租钱。

人生出门即辛苦，何况年年别乡土。水深巫峡愁蛟龙，日落荒山畏狼虎。

今日方知作客难，频年临水还登山。远游纵得千金好，不如在家贫亦安。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。